Amantombazana eZimbabwe Angqikilana laweTanzania 
AmaMighty Warriors alethuba elihle lokudlulela esigabeni esilandelayo somncintiswano we Africa Women Cup of Nations njengoba lingena kumdlalo wangeSonto livele likhokhela ele Tanzania nge 2 ka 1.
Iqembu labesifazane elimela ilizwe emdlalweni wenguqu lizadibana lele Tanzania ngeSonto enkundleni yeRufaro kumncintiswano weAfrica Women Cup of Nations. Iqembu lamantombazana elamaMighty Warriors lilamathuba amahle awokudlulela kusigaba esilandelayo esomkhankaso wokuyadlala kumncintiswano we Africa Women Cup of Nations njengoba lizangena kumdlalo wangeSonto livele likhokhela ele Tanzania nge 2 ka 1. Amantombazana la aqeqetshwa ngu Shadreck Mlauzi anqobe nge 2 ka 1 kumaviki amabili edluleyo emdlalweni odlalelwe elizweni le Tanzania. Limpumela itsho ukuba ngeSonto iqembu le Zimbabwe lingedlulela phambili loba lingaze linqotshwe nge 1 ka nya njengoba lona lahlohla kabili lidlala lingekho ekhaya. Iqembu elizaphumelela phakathi kwe Zimbabwe le Tanzania lizadibana lelizanqoba phakathi kwele Zambia lele Namibia kuthi elizaphumelela lapho lizathola ilungelo lokuyaphatheka kumncintiswano wokudinga intshantshu zezwekazi lase Africa ozaqhutshelwa elizweni lase Cameroon ekupheleni kwalonyaka. Nxa iqembu le Mighty Warriors linganqoba ngeSonto lokho kuyabe sekusitsho ukuba lizabe lilokhu lilethuba lokuyaphatheka kumncintiswano yenguqu emikhulu emibili lonyaka njengoba livele kumele liyedlala kumidlalo yama Olympics ezaqhutshelwa elizweni le Brazil ngenyanga ka Ncwabakazi. Ukaputeni weqembu uFelistas Muzongodi kanye lomgadli uRudo Neshamba ngabanye babadlali abakhangelelwe ukuba bephathise iqembu le Zimbabwe kakhulu ngeSonto. Kolunye udaba olumayelana lomdlalo wenguqu; iqembu le Highlanders lizemukela iqembu le FC Platinum kusasa ngoMgqibelo enkundleni ye Barbourfields kusemi – final eyomncintiswano we ZNA Commanders’ Charities. Iqembu elizanqoba phakathi kwalawa maq embu lizadibana lelizanqoba phakathi kwele Harare City lele ZPC Kariba. Umdlalo obekumele udlalwe phakathi kwe Harare City le ZPC Kariba udluliselwe phambili imban gela kuyikuba iqembu le Harare City kulimpelaviki lizadlala lele Zanaco ele Zambia kumncintiswano we Caf Confederations Cup khonale kwele Zambia.